# Selaouit, tud yaouanq

Oberennoù damheñvel pe handelvoù all zo ivez, gwelout Seitecvet Cantic. Quelennadurez an dud yaouanc.
| ◄ Me ho clêo hac ho quel o cana | Selaouit, tud yaouanq | Clêvit, tud yaouanq, me ho ped ► |
* Selaouit, tud yaouanq,
* Va c’helennadurez,
* Oc’h oad, allas ! a ranc
* Scol ha descadurez :
* Clevit eta va c’hentel,
* Fur eo meurbet ha santel,
* Evit en honestis
* Ha gant an dud enoret,
* Ha gant ho Toue caret,
* Tremen ho yaouanqis.
* Me fell din e carrac’h
* Dreist pep tra oc’h enor,
* Ha juridic er mirrac’h
* Evel oc’h ol tenzor :
* An aour, an diamanchou,
* Ar guenet, an talanchou
* Evit an dud yaouanc
* O deus collet o enor,
* N’o deveus mui a zecor,
* N’int nemet pry ha fancq.
* Ur pez aour dislivet
* Collet e oll eclat ;
* Ur goz fleuren gouenvet
* Collet oll e c’huez-mad ;
* Un den collet e fortun
* N’eo anzavet gant nicun ;
* Disenor e oll dud ;
* Mez ar c’hanton, farç ar vro,
* Eo an den youanc a ro
* Sujet da gaout goal vrud.
* Da servicha’n Autrou
* Ferveur, fidelite ;
* D’ho tud mad-oberou,
* Respet, docilite :
* Gant ho preudeur union,
* Oc’h an oll just, leal, guirion ;
* Modesti, innoçanç,
* Ar burete dreist pep tra,
* Chetu aze petra ra
* Ho pris, ho tecoranç.
* Evit-ta pur miret
* Ho cloar, ho meuleudi,
* A gorf hac a speret,
* Laquit oc’h oll studi
* Da veva gant santelez
* Pur ha chast evel Ælez ;
* Tec’hit, tec’hit a grenn
* Diouc’h ar pec’het dishonet,
* Memes diouc’h e squeud funest,
* Evel diouc’h ar vocen.
* Cassaït an nosveziou
* Quiriec da vil pec’het,
* Hac ar beilhadegou
* A vouaset ha merc’hed ;
* Eno, siouas ! emâ scol
* An dud yaouanc direol
* Da zisqui lachete,
* Mil gomz, mil sonch dishonest,
* Mil arvez sot, ha mil gest,
* Ha mil mechancete.
* Cassaït ar c’hoariou
* D’ar sul d’abardaës,
* Hac ar joloriou
* Eus al leuriou nevez ;
* Cassaït an danç milliguet,
* Ar bal excumunuguet ;
* Liç al lubricite
* Eo an danç, ar varrezyou,
* Poeson an oll vertuziou,
* Chaffot ar burete.
* Sperejou variant,
* Canfardet abuset,
* Strinquellou disquiant,
* O plac’het divezet,
* Trimpal a rit ha bragal,
* Lamet, revolti, fringal ;
* It, it, pennou volaich,
* An ifern goude’r maro
* Gant e dourmanchou garo
* A vezo ho partaich.
* Cassaït, cassaït c’hoas
* An daremprederez
* Entre plac’h ha goas,
* Hac an discolperez ;
* Na souffrit nep liberte
* Na familiarite ;
* Dougit evel an tan
* An discoursiou impudic
* Ar jestou, poccou lubric
* Invantet gant Satan.
* Jamæs relation
* Gant goal gamaradet ;
* Na goal occasion,
* Pa veac’h cant gueich pedet,
* Na glasqit ha na souffrit ;
* Allas, siouas ! mar er grit,
* Adie ! adie deoc’h ;
* An danger nep a garo ;
* Ennâ gavo e varo,
* Ne deus netra suroc’h.
* Memes ar pardoniou
* Gueichal instituet
* Da ober pedennou
* Gant mui a barfetet,
* Da gana meulodiou,
* Da imita vertuziou
* Guir vignonet Jesus ;
* Ar pardoniou, tra eston !
* Zo brema e mil fæçon
* D’an dud yaouanc chansus.
* Allas ! ar vanite
* Ha debauch ar voutaill,
* Ar guriosite
* Da velet cant marvaill,
* Douetus pourmen ha redet
* Ober ren amourousdet,
* Heul an danç hac ar soun,
* Va Doue, piou er c’hrête ?
* Cetu petra, gouscoude,
* A gaç calz d’ar pardoun.
* O Autrou Souveren,
* A vel, a oar pep tra ;
* Piou a ouffe compren,
* Siouas ! an drouc a ra
* An disursyou-se fatal ?
* Pet goal exempl ! pet scandal !
* Pet profanation !
* Pet malheur er famillou !
* Ha pet sujet a zaëlou !
* Ha pet daonation ?
* O Tadou ha Mamou,
* Dre’r gomplesanç funest
* Da heul goal gustumou,
* E c’hastennit cabest
* Var o mouë d’ho pugale ;
* An eil rum hac eguile
* Assambles e veuzit,
* Bugale, Mamou, Tadou,
* En ifern a diadou,
* Assambles e quezit.
* Clêvit, Tadou, Mamou,
* O tremen, me ho ped,
* Ur gueric pe zaou
* A gonsecanç meurbet :
* Dalc’hit var ho pugale,
* Ha grit eün dezo bale ;
* Mam a re lez hê merc’h
* A vezo mam reuseudic ;
* Tad a re lez e vabic
* A vouelo var e lerc’h.
* Pep tra tout er bed-mâ,
* En e gondition,
* Evit e zigama,
* A ranc correction.
* Ar c’hoad a ranc ar vouc’hal,
* An ouarn ar Marichal,
* Crouadur guyalenn ;
* Et recour eo touch dezàn,
* E goll espern anezàn,
* E vuez eo quelenn.
* O ! eürus an tad
* A zuch e grouadur ;
* Va bennos d’ar vam vad
* A savo ur verc’h fur ;
* Ur mab, ur verc’h vertuzus
* A so d’o zud eurus,
* Er gozni eur voalen,
* E peb amzer o enor,
* O flijadur, o zenzor,
* En Eê o c’hurunen.
* Eus va instruction,
* O ! tud yaouanc, bremâ
* Evit conclusion,
* Clêvit mad quement-mâ :
* Ha c’hui a euteur miret
* Pur ho corf hac ho speret,
* Clêvit, clêvit eta ;
* Lacat evez, ha tec’het
* Diouc’h dangerou ar pec’het,
* Chetu’r voyen guenta.
* Taolit eus ho speret
* Pront ar goal songeson,
* Dalc’hit outi serret
* Bepret dôr ho calon ;
* Endra m’er serpant bian
* Bruzunit e benn buan.
* Allas ! oc’h invori,
* E savo en un instant
* Ar serpantic da serpant
* Evit ho tevori.
* Fragil hac izomec,
* Suppliit hon Autrou
* A so oll c’haloudec
* Da rei deoc’h sicourou ;
* Ho pezet ato memor
* Eo e zaoulagat digor
* Varnoc’h ato bep tro,
* Evel Suzanna gueichall,
* Diouc’h insultou an dud fall
* Ar sonch-se ho miro.
* M’ar pad an drouc-speret
* D’ho tenti gant arraich,
* Ho pet ive bepret
* Da gombati couraich ;
* M’ar deu’n dud, oc’h youlou
* En tu gant an diaoulou,
* Da revolti ouzoc’h,
* Var bouez ato resista,
* Pidi Doue d’hoc’h assista,
* Ar victor zo deoc’h.
* Bep mis confessait
* Gant guir gontrition ;
* Ha bep mis tostaït
* Gant guir devotion
* Ouc’h Taol sacr an Oan Doue,
* Guir sourcen ar burete,
* E souten, e decor ;
* Mes tostaït gant an assant
* Eus ur C’honfessour prudant,
* James diouc’h oc’h humor.
* Ho pet devotion
* D’ar Verc’hes glorius,
* Eus he frotection
* Ar gallout precius
* E pep amzer reclamit,
* E pep danger goulennit :
* Fidel nep a vezo
* D’he c’haret, d’he servicha,
* D’he fidi, d’he imita,
* Biquen ne berisso.
* C’hoas emeus un avis
* Abars peur finissa,
* Da rei deoc’h, yaouanqis
* Eus oc’h heur diveza
* Ar memor en ho speret
* Imprimit, dalc’hit bepret,
* Ha m’oc’h assur certen,
* An distera sotoni,
* An distera falloni
* Ne reot jamæs biquen.